הרב **שמואל יעקב בורנשטיין** (כ"ט באלול ה'תש"ו, 25 בספטמבר 1946 – ליל י"ח באייר ה'תשע"ז, 14 במאי 2017) היה ראש ישיבת קריית מלך בבני ברק, וקודם לכן ראש ישיבת חברון-גאולה בירושלים.

ביוגרפיה
--------

נולד בירושלים לישכר דב ויהודית צביה (לבית לובין) בורנשטיין, משפחה חסידית ירושלמית. למד בתלמוד תורה 'יבנה' בעיר, ואחר כך בישיבת תפארת צבי ותקופה קצרה בכולל ברעננה. מקיץ ה'תשכ"ב למד בישיבת חברון, שם התקרב לרב חיים סרנא שהחל אז להעביר שיעורים בישיבה. הם עבדו יחד על הדפסת כתבי אביו הרב יחזקאל סרנא. כבר בהיותו בישיבה התחילו להתאסף סביבו קבוצת בחורים, בהם הרב דוד כהן, לימים ראש ישיבת חברון.

במקביל שמע מדי שבוע את שיעוריהם של ראשי ישיבת מיר, הרב חיים שמואלביץ וחתנו הרב נחום פרצוביץ.

לאחר נישואיו בחשון ה'תש"ל (1969) עם שרה רסיה, למד בכולל בישיבת מיר, הוא נחשב לאחד מתלמידיו המובהקים של הרב שמואלביץ ועסק בעריכת ספריו "שערי חיים". למד גם בחברותא עם הרב נחום פרצוביץ, ולימים סייע לעורכי ספרי שיעוריו וחידושיו.

היה מקורב גם אל הרב חיים זייצ'יק, שהיה שכנו שנים רבות (נהג לומר שרבו בתורה היה הרב שמואלביץ, ובמוסר ועבודת ה' הרב זייציק).

היה ר"מ בישיבת "כנסת יהודה" בשכונת סנהדריה בירושלים. לאחר מכן נסע לארצות הברית לישיבת טלז בקליבלנד, ושהה שם משנת תשל"ג עד שנת תשל"ו. כשחזר מונה לר"מ בישיבת נחלת דוד בפתח תקווה. לאחר כשנתיים עבר להיות ר"מ בישיבת "תורת ירושלים-טורדא" ואחר כך מונה לראש ישיבת שערי ציון.

בתקופת היותו ראש ישיבת בית התלמוד-גור אריה למד מפי הרב יצחק הוטנר.

בשנת תשמ"ז (1987), עם חידוש ישיבת כנסת ישראל-חברון בשכונת גאולה בירושלים שימש שם כראש ישיבה עם הרב חיים סרנא במשך כעשרים שנה.

בשנת תש"ס (2000) הוקמה ישיבת 'קריית מלך' בבני ברק, ותקופה קצרה לאחר מכן הוא הוזמן לכהן כראש הישיבה, בעקבות זאת עבר לגור בבני ברק.

נודע כבעל תפילה, ושימש כאחד מנשיאי קופת העיר.

סבל מבעיות לב, שמהן נפטר במוצאי שבת 'אמור' ל"ג בעומר, ה'תשע"ז (2017).

משפחתו
------

היה נשוי לשרה רסיה לבית קליינר, בתו של יוסף יהודה ליב קליינר, חתן הרב אברהם יצחק בלוך, ראש ישיבת טלז. היא כיהנה כמחנכת בסמינר בית יעקב בירושלים לתלמידות אמריקאיות, ונפטרה בב' באייר תשע"ג (12 באפריל 2013) ללא ילדים.

בתמוז תשע"ג נישא לרבנית רחל גפן, אלמנת הרב משה גפן, שניהלה את סמינר בית יפה בחדרה ומשנת 2015 מנהלת סמינר הרב מאיר בבני ברק.

אחיו הרב אברהם פנחס הוא מרבני הוועדה המבקרת של עיתון יתד נאמן. אחיו הרב אלימלך היה ר"מ בישיבת תומכי תמימים בלוד ובני ברק.

ספריו
-----

* **זאת ליעקב** - על התורה
* **זאת ליעקב** - על מסכתות יבמות, כתובות, קידושין וגיטין.
* **אורה ושמחה** - על חנוכה ופורים
* **שי למורא** - על תפילות ימים נוראים
* **ברכת שמחה** - על ברכת המזון

בספריו מופיעים מכתבי הסכמה מהרבנים חיים שמואלביץ, אלעזר מנחם מן שך ויוסף שלום אלישיב.

גלריה
-----

* הרב בורנשטיין בישיבת לייקווד בארצות הבריתהרב בורנשטיין בישיבת לייקווד בארצות הברית
* הרב בורנשטיין מדבר עם בחורים בלייקווד, ארצות הבריתהרב בורנשטיין מדבר עם בחורים בלייקווד, ארצות הברית
* הרב שמואל אויערבך (משמאל) בניחום אבלים אצל הרב בורנשטיין על פטירת אשתוהרב שמואל אויערבך (משמאל) בניחום אבלים אצל הרב בורנשטיין על פטירת אשתו
* בכנס וכתבתםבכנס וכתבתם
* הרב בורנשטיין בשיחה עם הרב משה מרדכי חדש הרב אליהו דסלר והרב דוד כהןהרב בורנשטיין בשיחה עם הרב משה מרדכי חדש הרב אליהו דסלר והרב דוד כהן

קישורים חיצוניים
----------------

ויקישיתוף מדיה וקבצים בנושא **שמואל יעקב בורנשטיין** בוויקישיתוף
* שמואל יעקב בן יששכר דב בורנשטיין (1946-2017), דף שער בספרייה הלאומית
* שמואל יעקב בורנשטיין, צילום וידאו של דבריו בשבעה לרב אלישיב, באתר "ישיבה"
* שיחות הרב שמואל יעקב בורנשטיין, קול הלשון
* ראש ישיבת 'קריית מלך' הגאון רבי שמואל יעקב בורנשטיין זצ"ל, בחדרי חרדים
* תיעוד ענק: זכרונות מרבי שמואל יעקב, בחדרי חרדים
* ישראל כהן, ‏המצגת על הגרש"י בורנשטיין זצ"ל שריגשה את תלמידי הישיבות • צפו, באתר כיכר השבת, 22 באוגוסט 2017

הערות שוליים
------------

1. ↑  שיחה עם הגאון רבי שמואל יעקב בורנשטיין שליט"א: "מעצמו למד תורה!", מוסף שבת קודש - יתד נאמן, גיליון 25 תשס"ט. עמ' 7.
2. ↑  מוסף שבת קודש - יתד נאמן, גיליון 46 תשמ"ו, עמוד 6, הספד על הרב יעקב ישראל קניבסקי.
3. ↑  ישראל כהן, ‏ברוך דיין האמת: אשת הרב שמואל יעקב בורנשטיין הלכה לעולמה, באתר כיכר השבת, 13 באפריל 2013
4. ↑  ישראל כהן, ‏השידוך של עולם הישיבות: הרב בורנשטיין עם אלמנת הרב גפן, באתר כיכר השבת, 25 במאי 2013
5. ↑  ישראל כהן, ‏"העירייה מינתה את הרבנית בורנשטיין, מינוי אריאל לא חוקי", באתר כיכר השבת, 1 בספטמבר 2015
6. ↑  משה ויסברג, הרב אלימלך בורנשטיין זצ"ל - אחיו של הרב שמואל יעקב בורנשטיין ראש ישיבת קרית מלך - גאון בנגלה ונסתר, באתר בחדרי חרדים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296468105171
* ISNI: 0000 0003 8274 120X
* LCCN: n96089217
* VIAF: 267230371
* WorldCat: lccn-n96089217

 |